**Davide Calandra**, nado en Turín o 21 de outubro de 1856 e finado na mesma cidade o 8 de setembro de 1915, foi un escultor, ebanista e deseñador de moedas italiano.

Traxectoria
-----------

### Primeiros anos e formación

Davide Calandra naceu nunha familia acomodada de Turín, o 21 de outubro de 1856, fillo de Malvina Ferrero e de Claudio Calandra, un recoñecido avogado e enxeñeiro hidráulico que tamén exercía como arqueólogo e era un destacado coleccionista de armas antigas. O irmán máis vello de Davide, o escritor Edoardo Calandra, é recoñecido pola súa novela *La bufera*, un exemplo de ficción histórica.

Logo de completar a súa educación secundaria, Davide Calandra completou a súa formación artística na *Accademia Albertina*, en Turín, onde tivo como profesores os escultores Alfonso Balzico (1825-1901) e a Odoardo Tabacchi (1831-1905).

En 1875 alistouse como voluntario no rexemento *Savoia Cavalleria* do corpo de Cabalaría do exército italiano, onde alcanzou o grao de subtenente. En 1878 trabalou co seu pai e o seu irmán nunha escavación no sitio arqueolóxico lombardo de Testona (Moncalieri).

### Carreira artística

En 1880, calandra participou na Exposición de Belas Artes de Turín co esbozo en xeso dunha das súas primeiras esculturas, *Le veglie di Penelope*. Na Exposición Nacional de Turín de 1884 expuxo outras tres obras (*Giuda*, *Tigre reale* e *Fior di Chiostro*) coas que acadou sona como escultor. Unha das súas obras máis salientbles é a estatuíña de bronce titulada *1809*, exhibida na Exposición de Milán de 1886.

A partir dos seus primeiros éxitos nas exposicións de belas artes, Calandra comezou a gañar concursos e a recibir numerosas encargas para a elaboración de esculturas públicas, entre elas os monumentos a Garibaldi en Milán (1885) e en Parma (1893), o monumento ao príncipe Amadeu de Aosta en Turín (1902), o monumento a Giuseppe Zanardelli en Brescia (1909) ou o monumento a Bartolomé Mitre en Buenos Aires (1910). En 1908 encargóuselle un relevo en bronce coa Apoteose da Casa de Savoia, destinado á nova sala do Parlamento de Roma, que se terminou en 1912 e se exhibiu ese mesmo ano na Exposición Internacional de Ámsterdam.

Calandra tamén realizou numerosos baixorrelevos e bustos de persoeiros do seu tempo.

En 1914 recibiu a derradeira encarga da súa carreira artística, un monumento de bronce e pedra dedicado ao rei Humberto I en *Villa Borghese*, Roma. Aínda que a colocación da primeira pedra do monumento tivo lugar ese mesmo ano, a morte de Calandra en 1915 fixo que tivese que ser rematado por Edoardo Rubino, e a súa inauguración non se produciu ata 1926.

Moeda dunha lira italiana de 1917, deseñada por Davide Calandra e gravada por Attilio Silvio Motti.
Á marxe da escultura, Davide Calandra elaborou tamén os deseños das moedas dunha lira, de dúas liras e de cinco lira emitidas pola Casa da Moeda de Roma entre 1908 e 1917, a nome de Vítor Manuel III (1900-1946). É moi salientable o reverso destas moedas, que presenta unha detallada representación alegórica nacional de Italia en pé, cun escudo na man esquerda e unha póla de oliveira na dereita, dirixindo con autoridade unha cuadriga. Nestas moedas aparece a modo de sinatura, a carón do busto do monarca nos anversos e na liña do exergo nos reversos, a inscrición D. CALANDRA M.

Calandra ocupou tamén diversos cargos institucionais. Entre eles, en 1893 foi nomeado membro da Xunta Superior de Belas Artes, en 1902 foi elixido concelleiro de Turín, e en 1912 foi nomeado presidente da Sociedade Piamontesa de Arqueoloxía e Belas Artes.

En 1902, xunto cos seus colegas Leonardo Bistolfi, Giorgio Ceragioli, Enrico Reycend e Enrico Thovez, colaborou na fundación da revista *L'arte decorativa moderna*, dedicada ás artes decorativas.

Davide Calandra faleceu repentinamente na súa casa en Turín, o 8 de setembro de 1915.

Escolma de obras
----------------

* Piemonte reale 1692 (1892).*Piemonte reale 1692* (1892).
* Monumento a Garibaldi en Parma (1893).Monumento a Garibaldi en Parma (1893).
* Il Conquistatore (1904).*Il Conquistatore* (1904).
* Monumento a Amadeu I de Savoia en Turín (1902).Monumento a Amadeu I de Savoia en Turín (1902).
* Monumento a Humberto I, Roma (1915-1926).Monumento a Humberto I, Roma (1915-1926).
* Monumento a G. Zanardelli en Brescia (1909).Monumento a G. Zanardelli en Brescia (1909).

Notas
-----

1. 1 2 3 4 5 6 7 8 9 10  Bossaglia, R. (1973).
2. 1 2 3  Ricci, C. (1930).
3. ↑  "Calandra (Edoardo)". En Gubernatis, A. (1889). Páxina 85.
4. ↑  Ricci, C. (1930).
5. ↑  Ceretti, K. (2021). *Scavi archeologici a Testona di Moncalieri: storia, aggiornamenti, approfondimenti e confronti*. Università degli Studi di Torino.
6. 1 2  Gubernatis, A. (1889). Páxinas 84-85.
7. ↑  "1 Lira - Victor Emmanuel III (1915-1917)". *Numista.com*
8. ↑  "Davide Calandra". *Numista.com*
9. ↑  Forrer, L. (1924).
10. ↑  "Lo scultore Davide Calandra, nato a Torino nel 1856 ed ivi morto l'8 settembre". En *L'Illustrazione Italiana*. Nº 38. 17 de setembro de 1915. Páxina 245.

Véxase tamén
------------

### Bibliografía

* Bossaglia, R. (1973). "Calandra, Davide". En *Dizionario Biografico degli Italiani*. Vol. 16. Istituto dell'Enciclopedia Italiana, Roma.
* Botta, L. (2010). "I gessi del Calandra". En *Il Saviglianese*. 16 de decembro. Páxinas 26.
* Forrer, L. (1924). "Calandra, D.". En *Biographical dictionary of medallists*. Supl. 1. Spink & Son. Londres. Páxina 145.
* Gubernatis, A. (1889). "Calandra (David)". En *Dizionario degli Artisti Italiani Viventi: pittori, scultori, e Architetti.* Successori Le Monnier, Florencia.
* Ricci, C. (1916). *Davide Calandra scultore, MDCCCLVI-MCMXV*. Alfieri & Lacroix, Milán.
* Ricci, C. (1930). "Calandra, Davide". En *Enciclopedia Italiana*. Istituto dell'Enciclopedia Italiana, Roma.
* Thovez, E. (1902). "Artisti contemporanei: Davide Calandra". En *Emporium*. Vol. XV. Nº 89. Páxinas 325-344.

### Ligazóns externas

* Gipsoteca Davide Calandra (*Museocivicosavigliano.it*)

* Portal:Italia

|  |  |
| --- | --- |
| Control de autoridades | 
* Wd: Q3703506
* WorldCat
* VIAF: 67638837
* Bridgeman: 59683
* DBI: ID
* DeutscheBio: 132847892
* Europeana: ID
* FAST: 221456
* GND: 132847892
* ICCU: TO0V169605
* ISNI: 0000000066301915
* LCCN: n87905239
* RKD: 426508
* SNAC: w6jw9gbf
* SUDOC: 126839018
* Treccani: davide-calandra
* ULAN: 500096597

 |